Okresná prokuratúra Levice 
Šafárikova 7, 934 01 Levice 1

Sp. zn. : 2 Pv 138/13/4402	Levice, 30.7.2013
EEČ : 2-31-82-2013

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Levice
Podľa § 215 odsek 1 písmeno h Trestného poriadku s poukazom na § 86 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
	pre prečin neodvedenia dane a poistného podľa § 277 odsek 1 Trestného zákona, ktorého sa dopustil tým spôsobom, že 
ako konateľ podnikateľského subjektu XXXXX s. r. o., so sídlom XXXXX, XXXXX IČO: XXXXX za časové obdobie od 01. 03. 2012 do 31. 05. 2012 zamestnával pracovníkov, ktorým mesačne z ich hrubej mzdy zrážal podľa zákona vypočítané sumy poistného na dôchodkové zabezpečenie, nemocenské a zdravotné poistenie, príspevok na poistenie v nezamestnanosti a preddavky na daň z príjmov fyzických osôb zo závislej činnosti a funkčných pôžitkov, ktoré však zadržal a neodviedol do jednotlivých poisťovní a Daňovému úradu za zamestnancov, ale tieto finančné prostriedky použil na iné účely subjektu, pričom neodviedol Sociálnej poisťovni pobočka XXXXX  poistné za zamestnancov vo výške 558,15 €, Všeobecnej zdravotnej poisťovni, a.s. pobočka XXXXX za zdravotné poistenie za zamestnancov vo výške 79,54 €, Dôvere zdravotnej poisťovni, a.s. pobočka XXXXX za zdravotné poistenie za zamestnancov vo výške 157,97 € a Daňovému úradu pobočka XXXXX preddavky na daň za sledované obdobie vo výške 168,45 €, čo celkovo činí nedoplatok vo výške 964,11 €, 

lebo zanikla trestnosť činu

Odôvodnenie:
Policajt Okresného riaditeľstva PZ, Odboru kriminálnej polície v Leviciach uznesením sp. zn. ORP-80/OEK-LV-2013 zo dňa 14. 02. 2013 podľa  § 199 odsek 1 Trestného poriadku začal trestné stíhanie a následne uznesením pod tou istou spisovou značkou zo dňa 20. 05. 2013 podľa § 206 odsek 1 Trestného poriadku vzniesol obvinenie XXXXX  pre prečin  neodvedenia dane a poistného podľa § 277 odsek 1 Trestného zákona na skutkovom základe uvedenom vo výrokovej časti uznesenia.  
V procese vyšetrovania boli k veci vypočutí obvinený XXXXX (č. l. 14-24),  zástupca Sociálnej poisťovne XXXXX (č. l. 29-36) a zástupca  Všeobecnej zdravotnej poisťovne, a. s. XXXXX (č. l. 38-45), zástupca Dôvery zdravotnej poisťovne a. s. XXXXX (č. l. 47-53) a XXXXX (č. l. 55-58), zástupca Daňového úradu XXXXX XXXXX (č. l. 60-65) a svedok XXXXX (č. l. 67-70).  K veci boli ďalej zabezpečené znalecký posudok XXXXX (č. l. 74-87), výpisy z obchodného registra firmy XXXXX  (č. l. 91-95), vyčíslenie neuhradených odvodov Sociálnou poisťovňou, pobočka XXXXX (č. l. 3), Všeobecnou zdravotnou poisťovňou, a. s. s výkaz nedoplatkov (č. l. 4-5) a Dôverou zdravotnou poisťovňou (č. l. 7-8), správa Daňového úradu XXXXX (č. l. 6), príjmové pokladničné doklady a hromadný príkaz na úhradu (č. l. 25-28) a správy o povesti obvineného  z miesta trvalého bydliska, z evidencie priestupkov a registra trestov (č. l. 96-100).
 Takto vykonaným dokazovaním bolo jednoznačne zistené a preukázané, že obvinený XXXXX od  01. 03. 2012 do 31. 05. 2012 ako konateľ obchodného subjektu XXXXX rozhodoval o použití finančných prostriedkov firmy. Tieto skutočnosti boli zistené výsluchom samotného obvineného, výsluchom svedka XXXXX spracujúcej účtovníctvo firmy v rozhodnom období a výpisom z obchodného registra. Z výsluchov zástupcov Sociálnej poisťovne XXXXX,  Všeobecnej zdravotnej poisťovne, a. s. XXXXX, Dôvery zdravotná poisťovňa a. s. XXXXX  a Daňového úradu XXXXX XXXXX ako aj z listinných dôkazov predložených poisťovňami a daňovým úradom bolo zistené, že firma obvineného neodviedla za svojich zamestnancov Sociálnej poisťovni pobočka XXXXX príspevky za zamestnancov na dôchodkové zabezpečenie, nemocenské poistenie a príspevok na poistenie v nezamestnanosti vo výške 558,15 €, Všeobecnej zdravotnej poisťovni, a. s. vo výške 79,54 € a Dôvere zdravotnej poisťovni a. s. vo výške 157,97 € príspevky za zamestnancov na zdravotné poistenie a preddavky na daň z príjmov fyzických osôb zo závislej činnosti a funkčných pôžitkov za svojich zamestnancov a vo výške 168,45 € Daňovému úradu  XXXXX. Tieto skutočnosti potvrdil vo svojich výsluchoch aj samotný obvinený, ktorý k  dôvodu neuhrádzania zákonom stanovených príspevkov a preddavkov uviedol nedostatok finančných prostriedkov a snahu udržať prevádzku firmy.
 Zo znaleckého posudku XXXXX vyplýva, že nebol zistený preskúmaním účtovníctva žiadny neoprávnený výdavok a finančné prostriedky firmy boli využívané iba na nevyhnutné režijné výdavky potrebné pre chod firmy. Znaleckým skúmaním bolo ďalej zistené, že firma pravidelne zrážala svojím zamestnancom z hrubej mzdy zákonom predpísané odvody a preddavky, ktoré však neboli uhrádzané poisťovniam a daňovému úradu, pretože v čase splatnosti jednotlivých platieb nemala firma dostatok finančných prostriedkov, avšak  v mesiaci jún 2012 mala firma dostatok finančných prostriedkov v pokladni na úhradu povinných platieb všetkým subjektom za celé obdobie. 
Z takto vykonaného dokazovania možno jednoznačne prijať záver, že obvinený XXXXX  svojím konaním naplnil všetky znaky skutkovej podstaty prečinu neodvedenia dane a poistného podľa § 277 odsek 1 Trestného zákona, pretože zadržal a neodviedol určenému príjemcovi poistné na sociálne poistenie, verejné zdravotné poistenie, príspevok  na starobné dôchodkové sporenie a splatnú daň, ktoré zrazil a vybral podľa zákona vo väčšom rozsahu. 
Z pokladničných dokladov Sociálnej poisťovne, pobočka XXXXX, Všeobecnej zdravotnej poisťovne a. s., pobočka XXXXX a Dôvera zdravotná poisťovňa a. s. a z výpovedí zástupcu Sociálnej poisťovne pobočka XXXXX XXXXX, Všeobecnej zdravotnej poisťovne, a. s., Bratislava, pobočka XXXXX XXXXX a Dôvera zdravotná poisťovňa a. s. XXXXX a Daňového úradu v XXXXX vyplýva, že obvinený v plnom rozsahu uhradil nedoplatky za rozhodné obdobie za zamestnancov dňa 13. 06. 2013.
Preštudovanie vyšetrovacieho spisu v predmetnej veci sa uskutočnilo dňa 28. 06. 2013.
Podľa § 86 písmeno e/ Trestného zákona trestnosť trestného činu neodvedenia dane a poistného podľa § 277 Trestného zákona zaniká vtedy, ak poistné bolo dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 
Podľa § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu. 
Z vykonaného dokazovania jednoznačne vyplýva, že skutok, pre ktorý sa vedie trestné stíhanie sa stal, tento vykazuje všetky znaky trestného činu a tento skutok spáchal obvinený, avšak v dôsledku úhrady zameškaných príspevkov na poistenie zamestnancov do príslušných poisťovní a preddavkov na daň z príjmu za zamestnancov daňovému úradu  obvineným v zákonom stanovenej lehote zanikla trestnosť činu podľa § 86 písmeno e/ Trestného zákona a z toho dôvodu bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Rastislav Brestenský
prokurátor